QIMMATLI QOG‘OZLAR EMISSIYASI VA EMISSIYAVIY QIMMATLI QOG‘OZLAR ChIQARILIShLARINI DAVLAT RO‘YXATIDAN O‘TKAZISh QOIDALARIGA O‘ZGARTIRIShLAR KIRITISh TO‘G‘RISIDA

O‘zbekiston Respublikasining “Qimmatli qog‘ozlar bozori to‘g‘risida”gi Qonuniga (O‘zbekiston Respublikasi qonun hujjatlari to‘plami, 2008-y., 29-30-son, 278-modda) va O‘zbekiston Respublikasi Vazirlar Mahkamasining 1996-yil 30-martdagi 126-sonli qarori bilan tasdiqlangan O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi to‘g‘risidagi nizomga (O‘zbekiston Respublikasi Hukumatining qarorlari to‘plami, 1996-y., 3-son, 11-modda) muvofiq buyuraman:
 1. O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2009-yil 16-iyuldagi 2009-40-son buyrug‘i bilan tasdiqlangan Qimmatli qog‘ozlar emissiyasi va emissiyaviy qimmatli qog‘ozlar chiqarilishlarini davlat ro‘yxatidan o‘tkazish qoidalariga (ro‘yxat raqami 2000, 2009-yil 30-avgust) (O‘zbekiston Respublikasi qonun hujjatlari to‘plami, 2009-y., 36-son, 394-modda) ilovaga muvofiq o‘zgartirishlar kiritilsin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. 1-bandning oltinchi xatboshi quyidagi tahrirda bayon etilsin:
 “korporativ obligatsiya (keyingi o‘rinlarda obligatsiya deb yuritiladi) — ochiq aksiyadorlik jamiyatlari va boshqa tashkiliy-huquqiy shakllarda tashkil etilgan tijorat banklari tomonidan chiqarilgan, obligatsiyani saqlovchining obligatsiyaning nominal qiymatini yoki boshqa mulkiy ekvivalentini obligatsiyani chiqargan shaxsdan obligatsiyada nazarda tutilgan muddatda olishga, obligatsiyaning nominal qiymatidan qayd etilgan foizni olishga bo‘lgan huquqini yoxud boshqa mulkiy huquqlarini tasdiqlovchi emissiyaviy qimmatli qog‘oz;”.
 2. 21-bandning birinchi jumlasi chiqarib tashlansin.
 3. 22-bandning birinchi xatboshisi quyidagi tahrirda bayon etilsin:
 “Obligatsiyalarni faqat tijorat banklari, shuningdek, quyidagi shartlarga rioya etgan holda ochiq aksiyadorlik jamiyatlari:”.
 4. 23-band quyidagi tahrirda bayon etilsin:
 “23. Obligatsiyalar ularning egalariga ochiq aksiyadorlik jamiyatini va boshqa tashkiliy-huquqiy shaklda tashkil etilgan tijorat bankini boshqarishda ishtirok etish huquqini bermaydi.”. 
 5. 26-band quyidagi tahrirda bayon etilsin:
 “26. Ustav fondining shakllanganiga qadar (tijorat banklari ustav fondining shakllanish hollari bundan mustasno), shuningdek, uni to‘ldirish yoki emitentning moliyaviy-xo‘jalik faoliyati bilan bog‘liq zararlarni qoplash uchun obligatsiyalar chiqarishga yo‘l qo‘yilmaydi.”.
 6. 43-bandning “g” kichik bandi quyidagi tahrirda bayon etilsin:
 “g) yuridik shaxs sifatida davlat ro‘yxatidan o‘tkazilganligi to‘g‘risidagi guvohnomaning notarial tasdiqlangan nusxasi, banklar bo‘lgan taqdirda esa — bank operatsiyalarini amalga oshirish huquqini beruvchi litsenziyaning notarial tasdiqlangan nusxasi;”.
 7. 45-bandda:
 a) “e” kichik bandi o‘z kuchini yo‘qotgan deb topilsin;
 b) “o” kichik bandidan “(egasining nomi yozilgan obligatsiyalar uchun)” degan so‘zlar chiqarib tashlansin.
 8. 73-bandning “a” va “b” kichik bandlari quyidagi tahrirda bayon etilsin:
 “a) aksiyadorlik jamiyatlarining aksiyadorlariga qimmatli qog‘ozlarni qonun hujjatlarida belgilangan tartibda ularga tegishli aksiyalar soniga mutanosib ravishda imtiyozli olish huquqi taqdim etilganida;
 b) qonun hujjatlarida O‘zbekiston Respublikasi norezidentlari tomonidan qimmatli qog‘ozlarni olishga cheklovlar qo‘yilganida;”.
 9. 95-bandda:
 “g” kichik bandi quyidagi tahrirda bayon etilsin:
 “g) ro‘yxatdan o‘tkazuvchi organning hisobotlarni taqdim etish va axborotni oshkor etish to‘g‘risidagi ko‘rsatmalari bajarilmaganda (faqat joylashtirish muddati davomida);”;
 “e” kichik bandi quyidagi tahrirda bayon etilsin:
 “e) qimmatli qog‘ozlarni chiqarish to‘g‘risidagi qaror va risola bilan tanishib chiqish joyi va tartibi bo‘yicha ma’lumotlar nashr qilinmaganda (faqat joylashtirish muddati davomida);”.
 10. Mazkur o‘zgartirishlar O‘zbekiston Respublikasi Davlat mulkini boshqarish davlat qo‘mitasi va O‘zbekiston Respublikasi Markaziy banki bilan kelishilgan.